Janubiy Koreyada 13 noyabrdan boshlab, jamoat joylari va transportda niqobsiz yurgan kishilar jarima to‘laydi. Mamlakat rasmiylarining xabar berishicha, niqobsiz yurgan kishilar 100 000 von (85,60 AQSh dollari) miqdorida jarima to‘lashi talab etiladi. Faqatgina 14 yoshgacha bo‘lgan shaxslar hamda sog‘lig‘i tufayli doimiy ravishda niqob taqa olmaydigan kishilarga nisbatan jarima qo‘llanilmaydi. Koreya hududida niqobni burundan pastda taqib yurgan yoki koronavirusdan yetarlicha himoya qila olmaydigan ayrim niqob turlaridan foydalanayotgan shaxslar ham jarima to‘lash talab etiladi. Ayni damda Koreya hududida bo‘lgan o‘zbekistonliklardan hukumat chora-tadbirlariga rioya qilishlarini va jamoat yerlarida doimiy ravishda tibbiyot niqoblarini taqib yurishlari so‘raladi.